Hraško, Igor, poslanec NR SR (2013-09-18):
Ďakujem pekne, pani predsedajúca. Milá kolegyňa, milí kolegovia, vážení občania, už tu bolo viackrát povedané, že ten, koho sa týka toto odvolávanie, by tu mal sedieť. Mal by tu sedieť premiér Robert Fico aj s celou vládou, pretože odvolávame jeho, chceme mu vysloviť nedôveru. Nemá našu dôveru za tie kroky, ktoré počas svojho panovania od posledných volieb dokazuje. Má tu sedieť, ale on tu nesedí. Zbabelo a s výsmechom občanom tejto krajiny z tejto rokovacej sály odišiel aj s celou svojou vládou a ešte nabádal aj svojich poslancov. Áno, všetci odišli a tým sa vysmievajú občanom do očí, pretože si ich vôbec nevážia. Oni sú im ukradnutí. Oni ich potrebujú len vo voľbách. Ale treba si uvedomiť, že voličov SMER-u nie je až tak veľa. SMER totižto nevolilo viac ako 74 % oprávnených voličov Slovenska. (Potlesk. Reakcia z balkóna.) Zopakujem to ešte raz. SMER nevolilo viac ako 74 % voličov Slovenska, ale pritom sa tvária, že zastupujú celú krajinu. Nevyzerá to tak. Vláda klame, premiér klame, predseda parlamentu klame. Dneska, keď som ho videl na tlačovej besede v priamom prenose, v priamom prenose si dovolí klamať. Dovolí si klamať a zavádzať občanov a tvrdí niečo, čo vôbec nie je pravda. Samozrejme, podľa nich sa riadia aj ich poslanci. Keď som videl večerný prejav pána Jarjabka, ktorý bol síce v kancelárii, ale údajne vie všetko presne, perfektne, ako bolo, povedal by som mu, že či ho tie jeho ústa nebolia. Aj škaredší výraz by sa dal použiť, ale máme svoju kultúru. Aj škaredšie by sa to dalo povedať. Klamú evidentne do očí, a vôbec im to nevadí. Takto sa prejavuje bezcharakternosť osobností. Konštatoval som to už viackrát, že tu sa nachádzajú poslanci, ktorí nemajú absolútne žiadny charakter. Ale, žiaľ, sú tu, nie, momentálne tu nie sú. Chýbajú tu. Keby mali charakter, tak tu sedia. Ale odhlasujú si, že sa bude rokovať aj v noci. Pch, o polnoci, tak, aby to nikto nepočul, aby to len prešumelo médiami, aby sa to náhodou nedostalo vonku medzi obyvateľov. Ale ono sa to dostane. Bude to v archíve Národnej rady. Táto vláda nerobí nič pre občanov Slovenska, robia všetko len pre seba. Pre vládu sú nebezpečné myšlienky demokracie a najmä tej priamej demokracie, preto sa Fico vyjadruje, že on bude rokovať a diskutovať len so štandardnými politickými stranami. Prečo? No pretože priama demokracia ohrozuje jeho moc. Keď sa tu dostanú ľudia volení priamo občanmi a nie žiadne politické tričká – komu on potom bude vládnuť? Koho bude dosadzovať? Nebude mať na to moc! Teraz ešte má. Dosadzuje si do úradov svojich pätolizačov, svojich ľudí. Rodinkárstvo prekvitá pri vláde Roberta Fica. Bozkávajúce sa frajerky, ich sestričky, všetko je už nasúkané v štátnych úradoch... (Reakcia z pléna.) Sesterničky, až do neviem ktorého kolena, pre istotu. Na úradoch by mali sedieť odborníci, ktorí veciam rozumejú, ktorí dokážu riadiť rezorty, dokážu riadiť úrady, a nie rodinkárske osôbky, rodinkárske klany. Veď to je nechutné, čo tu vyrába táto vláda! A niekto povie, aj Robert Fico povie, on nevie, prečo ho odvoláva tento parlament. Aký má dôvod?! Ja si len spomeniem na jednu udalosť z 19. apríla 2011, Fico povedal: „Po Veľkej noci podávame návrh na odvolanie premiérky Ivety Radičovej, pretože si nezaslúži byť ani jednu minútu premiérkou tejto krajiny! Takýto klamár na slovenskej politickej scéne ešte nebol, a to sme tu už mali poriadne indivíduá.“ No, myslím si, že v tejto chvíli, ak teda nazval Ivetu Radičovú takou klamárkou, tak v tomto prípade má Iveta Radičová najväčšiu konkurenciu na svete. Pretože takéhoto klamára sme tu naozaj ešte nemali. A pritom klame už viacero období, ale vždy mu to prejde. Vždy mu to prejde. Pretože má vymakaný marketing za sebou, vedia ho nabrífovať, dokáže krásne zneužiť situáciu. 19. septembra 2013 (Pokračovanie prejavu.) Zomreli nám ľudia zavraždení pod vysokými horami teroristami, on príde, prezentuje sa aj s ministrom Kaliňákom, aký, ako teda sa ide zastať týchto ľudí, spravíme im štátny pohreb. Ale to, že sa na Slovensku robia sociálne samovraždy, to ho vôbec nezaujíma! (Potlesk.) Kto odškodní rodiny takýchto ľudí, ktorí si museli siahnuť na život, lebo už nemajú z čoho?! Museli sa zadlžiť, aby zabezpečili svoje rodiny, aby zabezpečili bývanie. A potom prídu o prácu, lebo táto vláda, tento štát to nastaví tak, aby tej práce nepribúdalo, ale, naopak, odbúdalo. Nie, oni za tým nie sú, to nie sú ich opatrenia, veď oni všetko smerujú k tomu, aby tu bolo lepšie. Vidí to niekto z vás?! Máme sa lepšie?! Máme sa lepšie od nástupu vlády Roberta Fica? Pocítil to niekto z vás? Nikto. Všetci mlčia. Určite mlčia aj ľudia pri obrazovkách. Ja som to nepocítil, že by sa občania Slovenska mali lepšie. Robert Fico ide odvolávať premiérku za kauzu Daňového riaditeľstva v Košiciach s budovami. Ale to, že on robí megapodvod za niekoľko desiatok miliónov až miliardy eur, to ho vôbec netrápi, to je nič, veď to je taká smeť! A to nie je jediná kauza. Oni si nastavujú zákony tak, aby vyplatili svojich mecenášov. Koľko tu už bolo takýchto káuz. A prečo by sme ho mali odvolať?! No práve preto, že je nezodpovedný! Poďme späť k SPP. Toto je situácia, ktorá tuná je. Chodia tuná rokovať opití poslanci, a pritom sa tvária, že sa nič nestalo, a ešte ich kryjú ostatní, tu nik nebol opitý, ale nikto nechcel fúkať. Zaujímavé. Svedomie nemajú! Bolo to tu už viackrát povedané, celá genéza vývoja od privatizácie SPP, malo to svoje plusy, malo to svoje mínusy, ale to, že sa sprivatizovalo SPP, nebola až taká veľká chyba, pretože sme dostali vyše 100 mld. slovenských korún a naštartovala sa dôchodková reforma. Dôchodkovú reformu potom Fico rozbil so svojou ministerkou a teraz máme problém s dôchodkami. Demografia je jasná. Keby tá dôchodková reforma pokračovala tak, ako bola naštartovaná, dnes nemáme taký problém s dôchodkami. 100 mld. korún sa môže zdať málo, ale Fico to dokázal rozhajdákať za 4 roky. Za 4 roky, puf, 100 mld. korún. A teraz to robí znova. Znova rozhadzuje financiami, verejnými financiami, peniazmi, ktoré platia občania Slovenskej republiky, daňoví poplatníci, a on ich rozhadzuje. Jemu to nevadí. Občanom to vadí, mnohým občanom to vadí. Ale mnohí sú už tak znechutení, že už sú apatickí. Ale toto vláda Roberta Fica chce, aby ľudia boli čím ďalej apatickejší a nestarali sa o to, čo sa deje na politickej scéne. (Potlesk.) Fico prehajdákal za 4 roky 100 mld., urobil si kampaň, žiaľ, na tej najzraniteľnejšej skupine obyvateľov, na našich dôchodcoch, vyplatil im za pár rokov vianočné odmeny, vianočné dôchodky, čím si v podstate urobil u dôchodcov neuveriteľne drahú kampaň svojej osoby a svojej strany. Teraz nemáme čo do úst. A ešte chce prehajdákať aj ďalšie peniaze akože za lacný plyn. Je pravda, že chybou bolo, že Slovensko neodhadlo zámery Nemecka a Francúzska, ako oslabiť strategický význam stredoeurópskeho koridoru plynu. To bol projekt, teda ktorý bol projektom South Stream a Nord Stream veľkou konkurenciou. Plynová rúra nám na Slovensku pomaly vyschýna, South Stream a Nord Stream úspešne profitujú, to sú ďalšie dva plynovody, ktorý ide severom a juhom, obchádzajú nás, obchádzajú našu rúru, preto nám vyschýna. Takže tieto dva plynovody profitujú a Nemci a Francúzi zo Slovenska zutekali. Urobili, čo potrebovali, odbúrali si konkurenciu a odišli. Ale treba povedať, že pri všetkom tom zlom, čo sa stalo v rámci SPP, bol Fico. Na začiatku bol Fico súčasťou privatizácie, pretože bol členom privatizačnej komisie. Bol tam a bol v miestnosti, keď sa otvárali obálky. Keď sa otvárali obálky. Keď sa otvárala jedna jediná obálka, ktorá prišla s ponukou, pretože všetky tri spoločnosti, Ruhrgas – ktoré tam ešte boli? – Gaz de France a Gazprom, urobili konzorcium. To nikto nejak nepredpokladal a nečakal, ale stalo sa to. Budiš, prišla jedna obálka. Ale Fico bol ten, ktorý bežal dole do foyeru, akože ide preč z privatizačnej komisie, až po otvorení obálky, keď sa zistilo, že je len jeden záujemca, bežal dole do foyeru, kde stretol troch novinárov, ktorým vybľabotal to, že je len jeden záujemca. Samozrejme, že potom sa stratila vyjednávacia pozícia Slovenska o cene za predaj SPP. Takže kto môže za to, že sa SPP tak lacno predalo? Fico, ktorý vyzradil to, že je len jeden záujemca. Ďalší gól prišiel za jeho vlády v roku 2008, keď dovolil podpísať nevýhodnú zmluvu s Gazpromom na dodávku plynu cez náš plynovod. Vtedy mal štát 51-percentný podiel a nemuselo vôbec k takémuto niečomu dôjsť. Tá zmluva bola podpísaná na 20 rokov. Na 20 rokov zaviazal Slovensko odoberať plyn, ktorý sme tu ale nemuseli spotrebovať. A zmluva bola postavená tak, že čo ti prejde, to platíš. Nechceš? Nemusíš. Ale platiť musíš tak či tak. Táto zmluva je ešte stále platná. Našťastie v roku 2011 bola korigovaná, a to bolo nie za vlády Roberta Fica, kedy sa upravila cena zhruba na porovnateľné ceny v rámci Európskej únie. A teraz chce Fico ukázať všetkým občanom, že im chce udržať lacný plyn. A tu sa dostávame k meritu veci. Fico opäť pri tomto zneužíva najzraniteľnejšiu časť obyvateľov Slovenska, a to sú naši dôchodcovia. Pretože tých sa týka ten lacný plyn. Oni, žiaľ, nemajú inú možnosť, pokiaľ ho, samozrejme, majú a využívajú. Uvediem príklad, aby to pochopili všetci. Predstavme si, že máme domov dôchodcov a tam funguje riaditeľ, ktorý teraz sľúbi svojim chovancom, že im zabezpečí najlacnejšiu stravu. To im sľúbi a to bude aj držať. Strava bude lacná, ľudia budú spokojní, ale nikto sa nezaujíma o to, že kedysi aj dodávateľ potravín do domova dôchodcov, aj ten, čo ich vozil, boli súčasťou domova dôchodcov. Potom sa tieto dve zložky osamostatnili, aj predajca potravín, aj dovozca, ale pritom ten riaditeľ pred pár rokmi podpísal zmluvu na kontrakt na dodávku potravín za pevne stanovenú cenu. A to je jedno, či sa tie potraviny v tom domove dôchodcov spotrebujú, alebo nespotrebujú. To znamená, že on sľúbil svojim chovancom, teda dôchodcom, v domove dôchodcov, že budú mať lacnú stravu. Budú, ale keďže má zlý kontrakt na zmluvu na dodávku potravín, už v podstate neovláda ani dopravu, ani ten nákup tých potravín, ostal mu len obchodník, ktorý sprostredkoval ten predaj tých potravín, tak nakupuje drahé potraviny, ale ponúka lacnú stravu. To znamená, že niekde mu vzniká prebytok. Prebytok potravín a nedostatok financií na zaplatenie toho, čo sa zaviazal odoberať. Keďže má nedostatok financií, musí to nejak riešiť. Tak síce zabezpečil dôchodcom lacnú stravu, ale poviem im, na ktorej mohli ušetriť povedzme pár centov, ale povie im, že, viete čo, zvýšili sa náklady nášho domova dôchodcov, tak vám zvyšujem vaše platby za to, že ste tu, povedzme o jedno, dve eurá. Je zahmlievaním, že niekto používa rétoriku, že udržím vám lacnú cenu vašej stravy, ušetria pár centov, ale pridá im pár eur na tom, že tam vôbec môžu byť. A toto je presne filozofia súčasnej situácie SPP. Slovensko draho nakupuje plyn, ktorý sa zaviazalo na 20 rokov, že bude odoberať, a jedno, či ho spotrebuje, alebo nespotrebuje. Dneska ho už ani nespotrebuje, pretože domácnosti nemôžme nafúknuť. Takisto ako domov dôchodcov sa nedá nafúknuť a nemôže sa prijať viacej, pretože lôžka jednoducho sú vyčerpané. Takže musíme zaplatiť za plyn, aj ktorý neodoberieme, ale ktorý sme sa zaviazali odobrať. A tento rozdiel v uniknutých peniazoch, pretože budeme mať lacný plyn, tak ten rozdiel bude musieť niekto zaplatiť. Buď sa bude vytvárať dlh, alebo ho zaplatíme z iných zdrojov. Zvýšia sa dane? Zvýšia sa odvody? Čo sa ešte zvýši? Čo sa ešte pridá, aby sa vykryl tento dlh, táto strata, ktorú sa teraz táto vláda chystá urobiť? A to je, ešte doteraz bolo relatívne dobre, pokiaľ by to ostalo v tých pozíciách, ako to je. Ale ideme kupovať stratového obchodníka, do ktorého prispievali ešte ďalšie dve firmy. Teraz už nebudú a bude to len na pleciach štátu. To už bolo tiež viackrát povedané. Takže toto je filozofia vlády Roberta Fica, ktorý naozaj zneužíva dôveru najzraniteľnejšej časti obyvateľov Slovenska na svoj megaobchod. Na tejto schôdzi, nie na tejto mimoriadnej, ale na riadnej schôdzi sme mali zákon na ochranu spotrebiteľov, kde sa robila ochrana proti zvláštnym typom predajov, ktorý nazvali aj poslanci, predkladatelia pán Martvoň a pán Brixi, a myslím, že je aj taký film, nie myslím, je aj taký film nazvaný „Šmejdi“. Určite ste o tom počuli. Šmejdi zneužívajú dôveru dôchodcov na svoje podvodné obchody. Ale toto isté robí aj vláda Roberta Fica. Zneužíva dôveru občanov Slovenskej republiky a najmä dôchodcov, kde im nasľubuje lacný plyn na svoje škandalózne obchody. Ako potom môžme nazvať premiéra tejto krajiny? Presne takisto ako tamtých, ktorí robili tie podvody na dôchodcoch. Ale ešte si povedzme, že máme tuná úlisnejšie ťahy, máme sofistikovanejšie spôsoby, máme tu nástroj, máme tu poslancov, ktorí odschvaľujú, čo potrebujú. Máme tu prefíkanejšieho šmejda, ktorý okradol občanov Slovenska. (Potlesk.) Naozaj, keď sa zamyslíme nad tým, komu vyhovuje nízka cena plynu, žiaľ, sú to naozaj naši dôchodcovia a to sú tí, ktorí naozaj plyn využívajú. Pretože im každé euro, každý cent je dobrý, a pokiaľ si udržiavajú túto cenu, majú ho priamo v ruke. Ale tí, ktorí platia dane a odvody, tým to štát zoberie. Dôchodcom to našťastie nemá z čoho, lebo neplatia ani dane, ani odvody. Oni dostanú svoj dôchodok a z toho si musia platiť všetky svoje náklady. Aj ten plyn, ale aj elektriku, aj vodu. Veľmi jednoduché riešenie by bolo, lebo totižto určite všetci dôchodcovia nevyužívajú len plyn na svoje, na kúrenie vo svojich domácnostiach. Niektorí kúria pevným palivom, niektorí uhlím, niektorí briketami, peletkami, ale niektorí dôchodcovia majú lacný plyn. Prečo Fico nezvýši plošne dôchodky všetkým dôchodcom, keď im chce pomôcť? No nemá z čoho. Nemá z čoho, pretože má zadlžený štát a zadlžuje ho stále. Takže toto je ten nástroj. On povie, že bude lacný plyn, ale len pre jednu skupinu obyvateľov. A ešte druhú, ktorá to zneužíva, a to sú tí, ktorí musia vykurovať megastavby. Sú to ľudia, ktorí väčšinou zarábajú ťažké peniaze väčšinou na úkor druhých, ale tým udržuje tiež lacný plyn. Potrebujú ho oni? Nepotrebujú. Tak poďme zvýšiť dôchodky dôchodcom, ak im chceme pomôcť, a môžme im potom zvýšiť o kúsok aj ten plyn, aby štát toľko neprerábal na tom zlom kontrakte, ktorý bol podpísaný v roku 2008 za vlády Roberta Fica. A teraz si poďme povedať niekoľko príkladov: - Prečo učitelia nemôžu mať vyššie platy? Lebo Fico garantuje nízku cenu plynu! (Potlesk.) - Prečo nemajú sestričky v nemocniciach vyššie platy? Lebo Fico garantuje nízku cenu plynu! - Prečo obce nemajú na opravy ciest, chodníkov, kanalizácií budovanie? Lebo Fico drží nízku cenu plynu! - Prečo nemáme na podporu malých a stredných podnikateľov? No lebo Fico drží nízku cenu plynu! - Prečo nemajú dôchodcovia na zvýšenie dôchodkov? Lebo Fico drží nízku cenu plynu! - Prečo nemôžeme obnovovať kultúrne pamiatky na Slovensku, ktoré nám chátrajú a rozpadajú sa pred očami? Lebo Fico drží nízku cenu plynu! - Samosprávy nemajú financie na opravy ciest, chodníkov, námestí, škôl, škôlok a iných prepotrebných zariadení občianskej vybavenosti, lebo samosprávy musia tiež konsolidovať financie spolu s vládou, ktorá má nedostatok financií v rozpočte, lebo musí splácať svoje dlhy a straty svojich stratových štátnych podnikov. Lebo Fico udržuje nízku cenu plynu! - Všetky tieto straty, ktoré sú ešte plánované na tomto megaškandalóznom obchode, budú tým, z čoho nebudeme dokázať pridať niekde inde. Lebo Fico chce udržať nízku cenu plynu! A ešte sa čuduje, že ho z toho obviňujeme!! On to robí cielene. On to robí cielene a zneužíva na to najzraniteľnejšiu časť obyvateľov, našich dôchodcov. Fico hovorí, že potrebuje kúpiť SPP, lebo potrebuje udržať cenu plynu. Ale veď ten nástroj mal v súčasnosti v rukách. Veď má na ÚRSO svojho človeka. Doteraz to tak funguje. Regulačný úrad je na to, aby držal cenu, ceny komodít na určitej úrovni. Načo potom potrebuje kupovať stratový podnik? No na to, aby si spravil svoj kšeft, aby odovzdal ziskové časti podniku svojim mecenášom a štát dostane stratovú firmu. Dostane stratového obchodníka. Kto bude splácať dlhy v takomto stratovom podniku? Nuž ďalšie generácie. Či tu bude Fico, alebo nebude. Budú to splácať ďalšie generácie. Ale jeho to nezaujíma. On je už za vodou. On už má nahrabané. Mal na to dosť času. Prvé volebné obdobie, teraz ďalšie. On sa vôbec nestará o občanov Slovenskej republiky. A to je na tom to smutné. On sa stará len o svoje vrecká a vrecká svojich poslancov. Dajú sa zmeniť chyby z minulosti? Nedajú. Nad tým my už môžme len zaplakať. Ale treba riešiť súčasnú situáciu a myslieť do budúcnosti. Poznám jedno také príslovie: „Dneska hojno, zajtra h...“ Asi týmto sa riadi náš premiér. Dneska rozhajdákať a zajtra bude kto splácať? Fico tvrdil, že to boli megaškandály, megapodvody za rôznych typov vlád. Zabudol spomenúť ešte vládu Mečiara, začal až neskôr. Ja sa pýtam, ako to, že nikto nesedí v base? Kde sú tí, ktorí urobili tie podvody? Kde sú? Vo svojich vilách, na teplých miestach a fungujú aj ďalej. Koľko vás je tu vládnych poslancov, ktorí budete rozhodovať o tom, či sa zabráni okrádaniu slovenských občanov, alebo nie? (Reakcia z pléna.) Traja. A viete, koľko je ľudí nahnevaných na vaše zlodejiny? Skúste si tipnúť a nemusíte to písať ani do bločkovej lotérie. Je ich dosť na každého z vás. A môže sa stať, že jedného dňa ich nahneváte tak, že si možno na druhý deň o vás budeme čítať v novinách. Ale, žiaľ, vy si to už prečítať nebudete môcť. Chcete až do tohto extrému dohnať našu krajinu? Chcete? Lebo k tomu smerujete. Chcete vytočiť ľudí až do takých obrátok, aby naozaj zobrali moc do svojich rúk? Počúvame naozaj rôzne veci. A v ľuďoch to vrie. Možno stačí malá iskra. A zakúri taký oheň, z ktorého sa budete všetci čudovať. Možno aj my, možno aj ja. Vláda Roberta Fica zapredala našu krajinu, ale toto tu možno ešte nie je všetko. Možno ešte prídu väčšie veci, na ktorých sa budeme ešte viacej čudovať a zrazu zistíme, že už nemáme nárok ani na svoju vodu, ani na svoju pôdu. Možno nám z neba spadnú 3,5 mld. na vykrytie súčasného dlhu súčasnej vlády Roberta Fica, možno privanú odniekiaľ, až sa budeme čudovať. Ešte len potom sa zapália ohne. Rozmyslite si dobre, čo urobíte a čo budete robiť, aj keď neodvoláte Roberta Fica, pretože 83 poslancov SMER-u je tu stále, ale rozmyslite si, čo budete robiť do budúcnosti. A ja vám možno poradím len takú jednu vec. Ktovie, ako skončia ďalšie voľby, ale ja vám garantujem, že, ako sa hovorí, že „Božie mlyny melú pomaly, ale isto“, na každého raz príde. A ľudia si vás nájdu. Preto ak sa náhodou stane, že už nebudete vo vláde, radšej si zbaľte svojich šesť sliviek a odíďte zo Slovenska preč, pretože ľudia vám to spočítajú. (Potlesk.)